Segir áherslur í markaðsstarfi rangar og því sitji Vesturland eftir Þórir Garðarsson , sem um árabil hefur verið markaðs - og sölustjóri Allrahanda og fyrirtækja í ferðaþjónustu , setur í grein sem hann birtir hér á vefnum fram gagnrýni á áherslur í markaðssetningu ferðaþjónustu á Vesturlandi . Grein sína kallar hann " Hvers vegna er þetta myrkur í Borgarfirði ? " . Þórir segir m.a. í grein sinni að skýringuna fyrir því að ferðafólk leiti frekar á Suðurland en hingað á Vesturland sé að finna í röngum áherslum í kynningarmálum ferðaþjónustunnar . Þetta eigi þó ekki einungis við um Borgarfjörð , heldur þau fjölmörgu svæði sem ekki njóta fjölgunar erlendra ferðamenna sem skyldi . " Stofnaðar hafa verið markaðsskrifstofur ferðaþjónustunnar víðsvegar um landið . Þetta eru samstarfsverkefni ferðaþjónustuaðila , sveitarfélaga og opinberra aðila um að fjölga ferðamönnum . Fókusinn í þessu markaðsstarfi er hins vegar rangur . Áhersla er lögð á að kynna ferðaþjónustufyrirtækin , falleg hótelherbergi , veitingahús , afþreyingu og skoðunarferðir á svæðinu . Meinið er það að ferðamaðurinn þarf fyrst að fá áhuga á viðkomandi landshluta . Náttúran , sagan , fjölbreytnin , menningin , upplifunin – þetta er hráefnið sem skapar löngun ferðamannsins til að heimsækja viðkomandi landssvæði . Bæklingur um flott veitingahús segir honum lítið , " skrifar Þórir .